CELEX: 52020PC0448
Language: fi
Date: 2020-08-24
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Tšekille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 24.8.2020
            COM(2020) 448 final
            2020/0213(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Tšekille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Tšekki pyysi 7. elokuuta 2020 SURE-asetuksen mukaista unionin taloudellista apua. Komissio on SURE-asetuksen 6 artiklan 2 kohdan mukaisesti kuullut Tšekin viranomaisia varmistaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan maan covid-19-pandemian johdosta toteuttamaan työajan lyhentämisjärjestelyyn, nk. Antivirus-ohjelmaan (sekä sen alaohjelmina oleviin vaihtoehtoihin A ja B) ja vastaaviin toimenpiteisiin, jotka kohdistuvat välillisiin työvoimakustannuksiin (Antivirus-ohjelman vaihtoehto C) sekä itsenäisille ammatinharjoittajille annettavaan tukeen.  Tällaiset menot koskevat seuraavia: 
            
            
               (a)Antivirus-ohjelman vaihtoehdot A ja B, jotka on tarkoitettu korvaamaan osittain sellaisten yksityisten työnantajien palkkakustannukset, jotka ovat joutuneet keskeyttämään taloudellisen toimintansa tai vähentämään sitä merkittävästi viranomaisten toteuttamien toimenpiteiden välittömänä seurauksena (vaihtoehto A) tai välillisesti pandemian kielteisten taloudellisten vaikutusten seurauksena (vaihtoehto B) esimerkiksi silloin, kun työntekijät eivät kykene työskentelemään matkustusrajoitusten vuoksi, tuotantopanoksista on puutetta ja/tai tuotosten kysyntä on vähentynyt. Vaihtoehdossa A valtion rahoitusosuus on 80 prosenttia maksetuista palkoista, mutta enintään 39 000 Tšekin korunaa työntekijää kohti kuukaudessa. Vaihtoehdossa B valtion rahoitusosuus on 60 prosenttia maksetuista palkoista, mutta enintään 29 000 Tšekin korunaa työntekijää kohti kuukaudessa. Järjestelystä hyötyviä työntekijöitä ei voida erottaa työnantajan järjestelyyn osallistumisen aikana. Toimenpiteet olivat voimassa 12. maaliskuuta ja 31. elokuuta 2020 välisenä aikana. 
            
            
               (b)Antivirus-ohjelman vaihtoehto C, jolla korvataan osittain sellaisten pienten yritysten (enintään 50 työntekijää) välilliset työvoimakustannukset (esimerkiksi työnantajan maksamat sosiaaliturvamaksut), jotka pitävät työpaikat ja palkkamenot vähintään 90 prosentin tasolla maaliskuun 2020 lopun tasosta. Laskentaperuste on enintään 150 prosenttia Tšekin keskimääräisestä bruttopalkasta. Tukea voidaan myöntää osaksi kesäkuun ja elokuun 2020 välistä ajanjaksoa tai koko jaksolle. 
            
            
               (c)Pětadvacítka-ohjelma, jolla sellaisille itsenäisille ammatinharjoittajille, jotka ovat joutuneet keskeyttämään taloudellisen toimintansa tai vähentämään sitä merkittävästi kansanterveydellisten riskien tai viranomaisten toteuttamien kriisitoimenpiteiden seurauksena, myönnetään 500 Tšekin korunan suuruinen verohyvitys kalenteripäivää ja henkilöä kohden. Ohjelma jakautuu kahteen bonusjaksoon: 12. maaliskuuta – 30. huhtikuuta 2020 ja 1. toukokuuta – 8. kesäkuuta 2020. 
            
            
               (d)Osittainen luopuminen sellaisten itsenäisten ammatinharjoittajien sosiaaliturva- ja sairausvakuutusmaksuista, jotka jatkavat toimintaansa tuen tarjoamisen aikana. Valtio maksaa vastaavan rahoitusosuuden kuukausittain maaliskuusta elokuuhun 2020. Maksamatta jätetyn osuuden enimmäismäärä on säädetty lainsäädännössä.  
            
            
               (e)Itsenäisten ammatinharjoittajien hoitoavustus, jolla korvataan itsenäisten ammatinharjoittajien tulonmenetykset, jotka johtuvat tarpeesta huolehtia lapsista tai hoitoa tarvitsevista henkilöistä lastenhoito- ja sosiaalihuoltopalvelujen ollessa suljettuina. Tuen päivittäinen määrä on maaliskuussa 424 Tšekin korunaa ja huhti–kesäkuussa 500 Tšekin korunaa. .
            
            
               Tšekki on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Tšekille edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Välineen oikeusperusta on neuvoston asetus (EU) 2020/672.  
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0213 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
         
         
            
               tilapäisen tuen myöntämisestä Tšekille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Tšekki pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Tšekin toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Tšekin julkistalouden alijäämä on 6,7 prosenttia ja julkisen velan määrä 38,7 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Tšekin BKT supistuu 7,8 prosenttia vuonna 2020. 
            
            
               (3)Covid-19:n vuoksi huomattava osa Tšekin työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–8 kappaleessa mainittuihin työajan lyhentämisjärjestelyyn, nk. Antivirus-ohjelmaan (sekä sen alaohjelmina oleviin vaihtoehtoihin A ja B) ja vastaaviin toimenpiteisiin, jotka kohdistuvat välillisiin työvoimakustannuksiin (Antivirus-ohjelman vaihtoehto C) sekä itsenäisille ammatinharjoittajille annettavaan tukeen liittyvät Tšekin julkiset menot ovat kasvaneet äkillisesti ja voimakkaasti. 
            
            
               (4)Antivirus-ohjelman vaihtoehdot A ja B otettiin käyttöön Tšekin 7 päivänä elokuuta 2020 esittämässä pyynnössä mainitulla, 31 päivänä maaliskuuta 2020 annetulla hallituksen päätöslauselmalla nro 353, ja työllisyydestä annetun lain nro 435/2004 120 §:llä, sellaisina kuin ne ovat muutettuina. Kyseiset toimenpiteet on tarkoitettu korvaamaan osittain sellaisten yksityisten työnantajien palkkakustannukset, jotka ovat joutuneet keskeyttämään taloudellisen toimintansa tai vähentämään sitä merkittävästi viranomaisten toteuttamien toimenpiteiden välittömänä seurauksena (vaihtoehto A) tai välillisesti pandemian kielteisten taloudellisten vaikutusten seurauksena (vaihtoehto B) esimerkiksi silloin, kun työntekijät eivät kykene työskentelemään matkustusrajoitusten vuoksi. Vaihtoehdossa A valtion rahoitusosuus on 80 prosenttia maksetuista palkoista, mutta enintään 39 000 Tšekin korunaa työntekijää kohti kuukaudessa. Vaihtoehdossa B valtion rahoitusosuus on 60 prosenttia maksetuista palkoista, mutta enintään 29 000 Tšekin korunaa työntekijää kohti kuukaudessa. Järjestelystä hyötyviä työntekijöitä ei voida erottaa työnantajan järjestelyyn osallistumisen aikana. Toimenpiteet ovat voimassa 12 päivän maaliskuuta ja 31 päivän elokuuta 2020 välisenä aikana. 
            
            
               (5)Viranomaiset ovat lisäksi ottaneet käyttöön Antivirus-ohjelman vaihtoehdon C Tšekin 7 päivänä elokuuta 2020 esittämässä pyynnössä mainitun lain nro 300/2020
                  2
                ja lain nro 187/2006 nojalla. Kyseisellä toimenpiteellä korvataan osittain sellaisten pienten yritysten (enintään 50 työntekijää) välilliset työvoimakustannukset (esimerkiksi työnantajan maksamat sosiaaliturvamaksut), jotka pitävät työpaikat ja palkkamenot vähintään 90 prosentin tasolla maaliskuun 2020 lopun tasosta. Pyyntö kattoi ainoastaan 90 prosenttia toimenpiteen kokonaismenoista sen varmistamiseksi, että tuki vastaa työllisyyttä ylläpitäviä menoja. Laskentaperuste on enintään 150 prosenttia Tšekin keskimääräisestä bruttopalkasta. Tukea voidaan myöntää osaksi kesäkuun ja elokuun 2020 välistä ajanjaksoa tai koko jaksolle.
            
            
               (6)Tšekin 7 päivänä elokuuta 2020 esittämässä pyynnössä mainitulla lailla nro 159/2020
                  3
                käyttöön otetulla Pětadvacítka-ohjelmalla sellaisille itsenäisille ammatinharjoittajille, jotka ovat joutuneet keskeyttämään taloudellisen toimintansa tai vähentämään sitä merkittävästi kansanterveydellisten riskien tai viranomaisten toteuttamien toimenpiteiden seurauksena, myönnetään 500 Tšekin korunan suuruinen verohyvitys kalenteripäivää ja henkilöä kohden. Ohjelma jakautuu kahteen bonusjaksoon: 12 päivästä maaliskuuta 30 päivään huhtikuuta 2020 ja 1 päivästä toukokuuta 8 päivään kesäkuuta 2020. Valtiolle verohyvityksestä seuraa tulonmenetys, jonka voidaan neuvoston asetusta (EU) 2020/672 sovellettaessa katsoa vastaavan julkisia menoja.
            
            
               (7)Viranomaiset ovat ottaneet Tšekin 7 päivänä elokuuta 2020 esittämässä pyynnössä mainitun lain nro 136/2020 (sosiaaliturva) ja lain nro 134/2020 (sairausvakuutus) nojalla käyttöön osittaisen vapautuksen sosiaaliturva- ja sairausvakuutusmaksuista niiden itsenäisten ammatinharjoittajien osalta, jotka jatkavat toimintaansa tuen tarjoamisen aikana. Valtio maksaa vastaavan rahoitusosuuden kuukausittain maaliskuusta elokuuhun 2020. Maksamatta jätetyn osuuden enimmäismäärä on säädetty laissa.
            
            
               (8)Viranomaiset ovat lisäksi ottaneet Tšekin 7 päivänä elokuuta 2020 esittämässä pyynnössä mainittujen hallituksen päätöslauselmien nro 262 (annettu 19 päivänä maaliskuuta 2020), nro 311 (annettu 26 päivänä maaliskuuta 2020), nro 354 (annettu 31 päivänä maaliskuuta 2020), nro 514 (annettu 4 päivänä toukokuuta 2020) ja nro 552 (annettu 18 päivänä toukokuuta 2020) sekä talousarviosäännöistä annetun lain nro 218/2000, sellaisena kuin se on muutettuna, 14 §:n (maa- ja metsätalouden alkutuotannon pienyritykset) ja pk-yritysten tukemista koskevan lain nro 47/2002, sellaisena kuin se on muutettuna, 3 §:n h momentin (kaikki muut pienyritykset) nojalla käyttöön itsenäisten ammatinharjoittajien hoitoavustuksen. Kyseisellä toimenpiteellä korvataan itsenäisten ammatinharjoittajien tulonmenetykset, jotka johtuvat tarpeesta huolehtia lapsista tai hoitoa tarvitsevista henkilöistä lastenhoito- ja sosiaalihuoltopalvelujen ollessa suljettuina. Tuen päivittäinen määrä on maaliskuussa 424 Tšekin korunaa ja huhti–kesäkuussa 500 Tšekin korunaa.
            
            
               (9)Tšekki täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Tšekki on toimittanut komissiolle asiaankuuluvan näytön siitä, että toteutuneet ja suunnitellut julkiset menot ovat kasvaneet 2 940 446 745 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Kyseessä on äkillinen ja voimakas kasvu, sillä kyseiset uudet toimenpiteet kattavat huomattavan osan Tšekin yrityksistä ja työvoimasta. Tšekki aikoo rahoittaa kasvaneista menoista 940 446 745 euroa unionin varoilla ja omalla rahoituksella. 
            
            
               (10)Komissio on asetuksen (EU) 2020/672 6 artiklan mukaisesti kuullut Tšekkiä ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan työajan lyhentämisjärjestelyihin ja vastaaviin toimenpiteisiin, joihin viitataan 7 päivänä elokuuta 2020 päivätyssä pyynnössä. 
            
            
               (11)Tšekille olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (12)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (13)Tšekin olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Tšekki on toteuttanut kyseiset menot.
            
            
               (14)Tehtäessä päätös taloudellisen avun myöntämisestä on otettu huomioon Tšekin tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Tšekki täyttää asetuksen (EU) 2020/672 3 artiklassa asetetut edellytykset.  
            
            
               2 artikla
            
            
               1.Unioni asettaa Tšekin saataville enintään 2 000 000 000 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3.Komissio asettaa unionin taloudellisen avun Tšekin saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan. 
            
            
               5.Tšekki maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6.Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               1. Tšekki voi rahoittaa seuraavia toimenpiteitä:
            
            
               a)Antivirus-ohjelma, josta säädetään 31 päivänä maaliskuuta 2020 annetussa hallituksen päätöslauselmassa nro 353, sellaisena kuin se on muutettuna, ja työllisyydestä annetun lain nro 435/2004, sellaisena kuin se on muutettuna, 120 §:ssä;
            
            
               b)Antivirus-ohjelman vaihtoehto C, josta säädetään laissa nro 300/2020;
            
            
               c)Pětadvacítka-ohjelma, josta säädetään laissa nro 159/2020; 
            
            
               d)itsenäisten ammatinharjoittajien sosiaaliturva- ja sairausvakuutusmaksuista luopuminen osittain, josta säädetään laissa nro 136/2020 (sosiaaliturvan osalta) ja laissa nro 134/2020 (sairausvakuutusten osalta); 
            
            
               e)itsenäisten ammatinharjoittajien hoitoavustus, josta säädetään hallituksen päätöslauselmissa nro 262 (annettu 19 päivänä maaliskuuta 2020), nro 311 (annettu 26 päivänä maaliskuuta 2020), nro 354 (annettu 31 päivänä maaliskuuta 2020), nro 514 (annettu 4 päivänä toukokuuta 2020) ja nro 552 (annettu 18 päivänä toukokuuta 2020) sekä talousarviosäännöistä annetun lain nro 218/2000, sellaisena kuin se on muutettuna, 14 §:ssä (maa- ja metsätalouden alkutuotannon pienyritysten osalta) ja pk-yritysten tukemista koskevan lain nro 47/2002, sellaisena kuin se on muutettuna, 3 §:n h momentissa (kaikkien muiden pienyritysten osalta). 
            
            
               4 artikla
            
            
               Tšekin on ilmoitettava suunniteltujen julkisten menojen toteutumisesta komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä. 
            
            
               5 artikla
            
         
         
            
               Tämä päätös on osoitettu Tšekin tasavallalle. 
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Laki nro 300/2020 sosiaaliturvamaksuista ja valtion työllisyyspolitiikan mukaisista maksuista luopumisesta vuoden 2020 epidemian hätätoimenpiteiden yhteydessä niiden työnantajien osalta, jotka suorittavat maksut veronmaksajina, ja sairausvakuutuksesta annetun lain nro 187/2006, sellaisena kuin se on muutettuna, muuttamisesta.  
               
               
                  
                     (3)
                  
                        Laki nro 159/2020, koronavirus SARS-CoV-2:n esiintyvyyteen liittyviin hätätoimenpiteisiin liittyvästä korvauksesta, sellaisena kuin se on muutettuna.